送智印師還會稽
作者：沈遼
朝代：宋

paragraphs: 窮居謝世事，浩蕩如孤雲。
生計委夢幻，焉能履紛紛。
上人遠來過，髙談紓所聞。
天上曼陀華，吾知悅清芬。
至理有神仙，會爲貝多文。
法力浩無邊，諒能抗三軍。
鼎新布金地，檀施咸訢訢。
翩然揖歸袂，吾固殊其羣。
浮杯渡天塹，歸路稽山垠。
昨夜一尺雪，佳氣生鋤耘。
擁毳可待飽，尚應事高薫。
後會復何時，相望此江濆。
吾已與心約，行當宅榆枌。
他年白蓮會，何慚張隱名。